《三闾大夫祠》
明代·滕毅

襜帷褰薄暮，回飙吹白云。
下有栖神宇，惨淡临江濆。
行吟既不返，遗响宁再闻。
绿荣并丹彩，婉尔含清芬。
沐芳正冠佩，酌水炷夕熏。
长歌灵谷应，春思何纷纷。
愿言卜琼茅，巫咸不可群。
渚宫望仪羽，再拜云中君。

作者简介：元明间镇江人，字仲弘。朱元璋征吴，以儒士见，留徐达幕下。寻除起居注。洪武元年，擢吏部尚书，寻改江西行省参政。